CELEX: 
Language: el
Date: 2019-11-06 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη θέσπιση κανόνων εφαρμογής του άρθρου 10 του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου όσον αφορά τη συλλογή ορισμένων δεδομένων

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 6.11.2019
            
            
               για τη θέσπιση κανόνων εφαρμογής του άρθρου 10 του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου όσον αφορά τη συλλογή ορισμένων δεδομένων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) 2019/1242 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τον καθορισμό προτύπων επιδόσεων για τις εκπομπές CO2 των νέων βαρέων επαγγελματικών οχημάτων και την τροποποίηση των κανονισμών (ΕΚ) αριθ. 595/2009 και (ΕΕ) 2018/956 του Ευρωπαϊκού Κοινοβουλίου και του Συμβουλίου και της οδηγίας 96/53/ΕΚ του Συμβουλίου
                  1
               , και ιδίως το άρθρο 10,
            
            
               Εκτιμώντας τα ακόλουθα:
            
            
                
            
            
               (1)Για να καθοριστεί μεθοδολογία για την αξιολόγηση της εφαρμογής των όρων βάσει των οποίων καθορίζονται οι εκπομπές αναφοράς CO2 («μεθοδολογία»), είναι σκόπιμο να έχει πρόσβαση η Επιτροπή σε ορισμένα δεδομένα που παρέχονται στους κατασκευαστές κατά τη λειτουργία του εργαλείου προσομοίωσης του άρθρου 5 παράγραφος 1 στοιχείο α) του κανονισμού (ΕΕ) αριθ. 2017/2400 της Επιτροπής
                  2
               , και ιδίως στο «αρχείο δεδομένων sum exec».
            
            
               (2)Το αρχείο δεδομένων sum exec θα επιτρέπει στην Επιτροπή να αξιολογεί τις ποσοτικές επιπτώσεις που προκύπτουν από την εφαρμογή της μεθοδολογίας στις εκπομπές CO2 των οχημάτων. Ειδικότερα, τα αρχεία δεδομένων sum exec είναι αναγκαία για να προσδιοριστούν από τις προσαρμογές των δεδομένων που αφορούν τα κατασκευαστικά στοιχεία ενός οχήματος, τα οποία χρησιμεύουν ως παράμετροι εισόδου για το εργαλείο προσομοίωσης, οι προκύπτουσες προσαρμογές του κανονιστικού ορίου εκπομπών CO2. Επομένως, τα αρχεία δεδομένων sum exec είναι αναγκαία αφενός για την αξιολόγηση της πιθανής ανάγκης διορθώσεων και αφετέρου, σε καταφατική περίπτωση, για την εφαρμογή των διορθώσεων στις εκπομπές CO2 των οχημάτων, με βάση τα προσαρμοσμένα δεδομένα εισόδου στο εργαλείο προσομοίωσης.
            
            
               (3)Ως εκ τούτου, είναι σκόπιμο οι κατασκευαστές να παρακολουθούν και να αναφέρουν στην Επιτροπή τα αρχεία δεδομένων sum exec για τα οχήματα που προσομοιώθηκαν κατά τη διάρκεια των περιόδων υποβολής στοιχείων 2019 και 2020. Δεδομένου ότι ενδέχεται να απαιτηθεί να καταβληθούν μεγαλύτερες προσπάθειες ώστε οι κατασκευαστές να αναφέρουν τις εν λόγω πληροφορίες για τα οχήματα που παρήχθησαν πριν από την 1η Οκτωβρίου 2019, η ημερομηνία υποβολής στοιχείων για τις εν λόγω πληροφορίες θα πρέπει να οριστεί στη μεταγενέστερη ημερομηνία υποβολής στοιχείων, που είναι η 30η Σεπτεμβρίου 2021.
            
            
               (4)Είναι σημαντικό να διασφαλιστεί ότι τα δεδομένα που παρακολουθούνται και δηλώνονται είναι άρτια και αξιόπιστα. Επομένως, η Επιτροπή θα πρέπει να διαθέτει τα μέσα για να επαληθεύει τα τελικά δεδομένα και, κατά περίπτωση, να λαμβάνει μέτρα για τη διασφάλιση της ορθότητάς τους. 
            
            
               (5)Η Επιτροπή θα πρέπει να κάνει χρήση του αποθετηρίου επιχειρηματικών δεδομένων που τελεί υπό τη διαχείριση του Ευρωπαϊκού Οργανισμού Περιβάλλοντος για να διευκολύνει τη συλλογή των δεδομένων από τους κατασκευαστές, οι οποίοι θα πρέπει να διαβιβάζουν τα εν λόγω δεδομένα μαζί με τα δεδομένα που υποβάλλονται σύμφωνα με τον κανονισμό (ΕΕ) 2018/956.
            
            
               (6)Προκειμένου να διασφαλιστούν η αξιοπιστία και η αντιπροσωπευτικότητα των εκπομπών αναφοράς CO2 που θα χρησιμοποιηθούν ως βάση για τον καθορισμό των στόχων για τις εκπομπές CO2 από το σύνολο του στόλου της Ένωσης, ο παρών κανονισμός θα πρέπει να τεθεί σε ισχύ το συντομότερο δυνατόν μετά τη δημοσίευσή του.  
            
            
               (7)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Παρακολούθηση και δήλωση στοιχείων από τους κατασκευαστές
               
            
               1.Οι κατασκευαστές παρακολουθούν και υποβάλλουν στην Επιτροπή το αρχείο τιμών οριοθετημένων με κόμματα που φέρει το ίδιο όνομα με το αρχείο εργασίας και την επέκταση .vsum, και το οποίο περιλαμβάνει συγκεντρωτικά αποτελέσματα ανά προσομοιούμενο προφίλ χρήσης και κατάσταση ωφέλιμου φορτίου που παράγονται από το εργαλείο προσομοίωσης που αναφέρεται στο άρθρο 5 παράγραφος 1 στοιχείο α) του κανονισμού (ΕΕ) 2017/2400 στη μορφή διεπαφής γραφικών χρήστη (GUI) του («αρχείο δεδομένων sum exec») για τα νέα βαρέα επαγγελματικά οχήματα, με ημερομηνία προσομοίωσης πριν από την 1η Ιουλίου 2021 σύμφωνα με τον παρόντα κανονισμό.
            
         
         
            
               2.Οι κατασκευαστές παρακολουθούν το αρχείο δεδομένων sum exec για κάθε νέο βαρύ επαγγελματικό όχημα 
            
            
               α)με ημερομηνία προσομοίωσης από την 1η Οκτωβρίου 2019 έως τις 30 Ιουνίου 2020 και υποβάλλουν τα δεδομένα αυτά το αργότερο έως τις 30 Σεπτεμβρίου 2020· 
            
            
               β)με ημερομηνία προσομοίωσης από την 1η Ιανουαρίου 2019 έως τις 30 Σεπτεμβρίου 2019 και υποβάλλουν τα δεδομένα αυτά το αργότερο έως τις 30 Σεπτεμβρίου 2021· 
            
            
               γ)με ημερομηνία προσομοίωσης από την 1η Ιουλίου 2020 έως τις 30 Ιουνίου 2021 και υποβάλλουν τα δεδομένα αυτά το αργότερο έως τις 30 Σεπτεμβρίου 2021.
            
            
               3.Τα αρχεία δεδομένων sum exec διαβιβάζονται από το σημείο επαφής του κατασκευαστή μέσω ηλεκτρονικής διαβίβασης δεδομένων στο αποθετήριο επιχειρηματικών δεδομένων, το οποίο διαχειρίζεται ο Ευρωπαϊκός Οργανισμός Περιβάλλοντος («Οργανισμός»). Το σημείο επαφής ενημερώνει την Επιτροπή και τον Οργανισμό όταν τα δεδομένα διαβιβάζονται με ηλεκτρονικό ταχυδρομείο στις διευθύνσεις που αναφέρονται κατωτέρω στο παρόν άρθρο.
            
            
               4.Το σημείο επαφής που είναι αρμόδιο για την αναφόρτωση των δεδομένων για κάθε κατασκευαστή είναι εκείνο που όρισε ο κατασκευαστής βάσει του κανονισμού (ΕΕ) 2018/956, εκτός εάν ο κατασκευαστής ενημερώσει διαφορετικά την Επιτροπή έως την 1η Σεπτεμβρίου 2020. 
            
            
               5.Οι κοινοποιήσεις αποστέλλονται στις ακόλουθες διευθύνσεις:
            
            
               EC-CO2-HDV-IMPLEMENTATION@ec.europa.eu
            
            
               και
            
            
               HDV-monitoring@eea.europa.eu. 
            
            
               Άρθρο 2
            
            
               Επαλήθευση
            
            
               1.Οι κατασκευαστές είναι υπεύθυνοι για την ορθότητα και την ποιότητα των δεδομένων που υποβάλλουν σύμφωνα με το άρθρο 1 παράγραφος 2. Ενημερώνουν χωρίς καθυστέρηση την Επιτροπή για τυχόν σφάλματα που διαπιστώνονται στα δεδομένα που υποβλήθηκαν. 
            
            
               2.Η Επιτροπή μπορεί να επαληθεύει την ποιότητα των δεδομένων που υποβάλλονται σύμφωνα με το άρθρο 1 παράγραφος 2. 
            
            
               3.Σε περίπτωση που η Επιτροπή πληροφορηθεί την ύπαρξη σφαλμάτων στα δεδομένα ή διαπιστώσει, κατά τη δική της επαλήθευση, ασυμφωνίες στα δεδομένα, προβαίνει, όπου αρμόζει, στις απαραίτητες ενέργειες για τη διόρθωσή τους κατόπιν διαβούλευσης με τον κατασκευαστή.
            
            
               Άρθρο 3
               Έναρξη ισχύος
               
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 6.11.2019
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 198 της 25.7.2019, σ. 202. 
               
               
                  
                     (2)
                  
                        Κανονισμός (ΕΕ) 2017/2400 της Επιτροπής, της 12ης Δεκεμβρίου 2017, για την εφαρμογή του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά την προσδιορισμό των εκπομπών CO2 και της κατανάλωσης καυσίμου των βαρέων επαγγελματικών οχημάτων και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 582/2011 της Επιτροπής (ΕΕ L 349 της 29.12.2017, σ. 1).